L’exposició “Bosque de Sororidad” visita Llíria
16 de novembre de 2023

L'exposició “Bosque de Sororidad” es podrà visitar a Llíria del 18 al 30 de novembre. Este projecte va ser impulsat per l'associació d'art urbà, “Hilando Vidas”, que reuneix a centenars de dones de La Serranía per a reivindicar el paper de les dones rurals actuals i homenatjar les que no van tindre oportunitats.

La mostra recull un conjunt de 17 escultures teixides a mà per dones d'esta comarca valenciana, en una fusió d'art, homenatge i reivindicació. Va ser exposada per primera vegada al Palau del Temple de València i ha rebut nombrosos reconeixements com la Menina 2021 que atorga el Ministeri de Política Territorial amb motiu del 25 de Novembre.

L'exposició “Bosque de Sororidad” es podrà vore a la palestra de les Termes Romanes de Mura, concertant la visita prèviament en el telèfon 661171115. La mostra es presentarà, este dissabte 18 de novembre a les 18.00 hores a Ca la Vila, amb la xarrada “Teixir la visibilitat”, que farà un recorregut per l'origen, evolució i futur d'este projecte artístic.

La regidora d'Igualtat, Reme Tordera, ha convidat a la ciutadania de Llíria a “visitar esta iniciativa artística que va configurar una comunitat femenina en l'àmbit rural per a fomentar la igualtat i la diversitat, i que, al mateix temps, serveix per a reivindicar i reconéixer el treball que tantes dones han realitzat durant la seua vida”.